J2: J Retribusi

J2: J Retribusi ialah sebuah filem aksi Malaysia 2021 arahan bersama Nazrul Asraff Mahzan dan Nazim Shah dengan skrip ditulis oleh Azhar Amirulhisyam, Anwari Ashraf dan Alfie Palermo. Kesinambungan dari filem J Revolusi (2017), ia dibintangi oleh Zul Ariffin, Ashraf Sinclair, Chen Yiming, Ainin Batrisya, Amelia Henderson dan Rosyam Nor. Dalam filem ini, ia mengisahkan tentang Jay Zulkarnain yang mengejar masa untuk menyelamatkan bosnya, Dato' Hashim dan anak perempuannya, Nadi yang menjadi mangsa tebusan. Filem ini merupakan filem terakhir lakonan Ashraf Sinclair sebelum kematiannya pada 18 Februari 2020 akibat serangan jantung. Ia mula ditayangkan pada 1 Jun 2021 di platform Disney+ Hotstar.

Sinopsis
Jay, kini menjadi pengawal keselamatan kepada Nadi, yang berumur 9 tahun, merupakan anak kepada Dato' Hashim, seorang usahawan terkenal selepas menamatkan khidmatnya sebagai ketua Unit Tindakan Khas (UTK). Dia terus melawan arus untuk melupakan kisah lampaunya.
 
Taufiq tidak gentar menentang cabaran musuh. Seorang yang pantas dalam misinya dan keinginannya untuk menang dalam merampas kuasa dari pemimpin berpangkat tinggi yang tamak. Ketamakan yang memakan diri sendiri - Dato' Hashim, usahawan terkenal yang bangga dengan kejayaannya akhirnya terperangkap dalam rancangannya sendiri. Sanggup mempertarukan nyawanya demi menyelamatkan anaknya, Nadi dari menjadi tebusan penjenayah. Amy, kredibilitinya sebagai seorang pengurus hotel sering dipersoalkan. Sentiasa bersedia memastikan semua orang di dalam keadaan selamat. Membantu Jay dan Chang menyelamatkan tebusan dan bersama menentang halangan dan cabaran.

Bekerja keras demi keluarga untuk mengatasi kelemahannya. Chang, merupakan bekas ahli taekwondo yang dijual kepada Liu Kang untuk melunaskan hutang keluarganya. Bersama Jay menentang musuh, dia menemui semangat baru yang telah hilang. Bagaikan nyawa keluarga sendiri - Nadi, si gadis lasak yang bijak dan berpegang utuh pada janji Jay. Menjadi semangat kepada Jay untuk terus berjuang menentang masa.

Pelakon
 Zul Ariffin sebagai Jay Zulkarnain, bekas pegawai UTK yang kini bekerja sebagai pengawal peribadi untuk Dato' Hashim
 Ashraf Sinclair sebagai Taufik, ketua pengganas, rakan kerjasama dengan Dato' Hashim dan juga adik kepada Andra (antagonist utama) 
 Chen Yiming sebagai Chang, pengawal peribadi Liu Kang dari China yang tidak mahir guna senjata api, tetapi mahir seni pertahanan diri
 Ainin Batrisya sebagai Nadi, anak tunggal Dato' Hashim
 Amelia Henderson sebagai Amy, pekerja Hotel Berjaya Stulang Laut yang menjadi mangsa tawanan Taufik 
 Rosyam Nor sebagai Dato' Hashim, usahawan terkenal dan dalang utama dengan Taufik
 Eric Chen sebagai Liu Kang, ahli perniagaan dari China
 Luqman Hafidz sebagai Sani, pekerja korup Dato' Hashim yang juga tali barut Taufik 
 Theebaan G sebagai Ivan, orang kanan Taufik
 Anas Ridzuan sebagai Jin, pakar pengodam untuk Taufik 
 Farid Amirul sebagai Boon, orang suruhan Taufik 
 Kim Fukazawa sebagai Tina
 Al-Fudhail Anwar sebagai Rooster
 Azwan Razali sebagai Viktor
 Shewin Sim sebagai Hong

Penampilan khas
 Shah Rezza sebagai Majid, pengurus hotel 
 Jasper Supayah sebagai Fazira, pembantu peribadi Dato' Hashim
 Norman Hakim sebagai DSP Risham Aziz, ketua operasi
 Niezam Zaidi sebagai Pegawai kanan
 Anim Ezati Rizki sebagai Pengacara 999

Penerbitan
Penggambaran filem ini dijalankan pada November 2018. Nazrul Asraff Mahzan dan Nazim Shah menggalas peranan sebagai pengarah, menggantikan Zulkarnain Azhar yang mengarahkan filem pertama. Alfie Palermo kembali menulis skrip untuk filem ini, kali ini bersama Azhar Amirulhisyam dan Anwari Ashraf. Untuk filem ini, Zul Ariffin kembali menjayakan watak sebagai Jay Zulkarnain dan tiada pelakon-pelakon asal J Revolusi yang kembali menjayakan watak masing-masing. Ashraf Sinclair, Rosyam Nor dan Amelia Henderson menyertai barisan pelakon filem ini dengan penambahan pelakon baharu termasuk Yiming Chen dan Ainin Batrisya. Ini merupakan projek filem pertama Zul dan Rosyam dalam tempoh dua tahun sejak Misteri Dilaila (2019).

Tajuk rasmi filem ini telah diumumkan pada Mac 2019, ia diberi tajuk J2: J Retribusi. Ia menjadi filem terakhir lakonan Ashraf Sinclair sebelum kematiannya akibat serangan jantung pada 18 Februari 2020 dan dikeluarkan secara anumerta. Lagu tema filem ini, "Ralit" dipersembahkan oleh Tuju dari kumpulan K-Clique menampilkan Malik Abdullah, ia dikeluarkan pada 15 Mei 2021 oleh Monkey Bone Records.

Keluaran
J2: J Retribusi dikeluarkan untuk tayangan eksklusif di Disney+ Hotstar pada 1 Jun 2021 tanpa ditayangkan di pawagam. Filem ini ditayangkan di 8 pawagam di Brunei pada 25 Jun 2021.

Filem ini menerima ulasan daripada pengkritik filem. Menurut ulasan daripada Goggler mengenai filem ini: "Ini ialah filem yang tidak menjanjikan apapun dalam kalimatnya. Yang mana, dalam hal ini, "Die Hard di hotel Berjaya?". Portal filem Wayangkini berkata: "Kesimpulannya, jika anda hanya mencari sebuah filem aksi tempatan, anda pasti akan berpuas hati menonton filem J Retribusi ini. Walaubagaimanapun jika anda mecari filem tempatan dengan jalan cerita asal dan lain dari yang lain, teruskanlah mencari kerana filem ini tidak akan memberikan kepuasan kepada anda". Wafa Awla dari portal Getaran pula merasakan filem ini ialah "filem aksi terbaik tempatan yang ditonton untuk tahun ini". Rekomen Filem pula mengatakan filem ini tampil "aksi padat dan menggunakan formula ala Hollywood".

Rujukan

Pautan luar
 
 J2: J Retribusi di Disney+ Hotstar

Filem 2021
Filem Malaysia tahun 2021
Filem aksi Malaysia